Kajinai

Kajinai arba karenai (: Kayin lu myo) – Mianmaro ir Tailando tauta. Skiriamos kelios etninės grupės – baltųjų kajinų (kayin bju), juodųjų kajinų (kayin net), dve jao ir k.t. Raudonaisiais kajinais vadinama kita Mianmaro tauta – kajahai (kareniai).

Tikslus kajinų skaičius nėra žinomas, manoma, kad Mianmare gyvena 3,5-7 mln., Tailande – 200 000–400 000. Gyvena daugiausiai rytinėje kalnuotoje Mianmaro dalyje ir vakarų Tailande. Lygumų gyvenvietės prie upių bei kelių, būstai ant polių, kalnų – mažesnės, kupetinės.

Kalba kajinų kalbomis, priklausančiomis kinų ir tibetiečių kalboms. Rašto pagrindas – mjanmų abėcėlė. Dauguma budistai, dalis krikščionys (baptistai), yra išpažįstančių tradicinius tikėjimus. Materialinė kultūra artima bamarams. Lygumose gyvenantys kajinai užsiima ariamąja žemdirbyste – augina ryžius, kukurūzus, aliejinius augalus, verčiasi sodininkyste bei daržininkyste, kalnuose gyvenantys užsiima lydimine žemdirbyste, gyvulininkyste ir rinkimu.

Mianmare įsikūrusi Kajinų valstija, kur ši tauta turi autonomiją.

Mianmaro tautos
Kinai-tibetiečiai